
ЧӐВАШ РЕСПУБЛИКИН
САККУНӖ

ЧӐВАШ РЕСПУБЛИКИН
"ЧӐВАШ РЕСПУБЛИКИНЧЕ ИНВАЛИДСЕМ 
ВАЛЛИ ӖҪ ВЫРӐНӖСЕМ КВОТӐЛАССИ ҪИНЧЕН"
САККУННЕ УЛШӐНУСЕМ КӖРТЕССИ ҪИНЧЕН

Чӑваш Республикин Патшалӑх Канашӗ
2022 ҫулхи нарӑс уйӑхӗн 17-мӗшӗнче
йышӑннӑ

1 статья
Чӑваш Республикин "Чӑваш Республикинче инвалидсем валли ӗҫ вырӑнӗсем квотӑласси ҫинчен" 2011 ҫулхи чӳк уйӑхӗн 25-мӗшӗнчи 68 №-лӗ саккунне (Чӑваш Республикин Патшалӑх Канашӗн ведомоҫӗсем, 2012, 92 № (I том); Чӑваш Республикин Саккунӗсен пуххи, 2013, 5, 11 №-сем; 2014, 2 №; 2015, 5 №; "Республика" хаҫат, 2018, ҫу уйӑхӗн 8-мӗшӗ) ҫакӑн пек улшӑнусем кӗртес:
1) 1 статьян иккӗмӗш абзацне ҫакӑн пек ҫырса хурас:
"инвалидсене ӗҫе илмелли квота – харпӑр хӑй реабилитаци е абилитаци программипе килӗшӳллӗн ӗҫлеме ирӗк панӑ инвалидсем валли ӗҫлекенсен списокпа пӑхнӑ вӑтам хисепне шута илсе палӑртса хунӑ ӗҫ вырӑнӗсен (должноҫсен) шучӗ, ӗҫ параканӑн Раҫҫей Федерацийӗн ытти субъекчӗсенче вырнаҫнӑ филиалӗсемпе представительствисенче ӗҫлекенсене шута илмесӗр;";
2) 2 статьяна ҫакӑн пек ҫырса хурас:
"2 статья. Инвалидсене ӗҫе илмелли квотӑна палӑртасси  
1. Ӗҫлекенсен шучӗ 100 ҫынран иртекен ӗҫ паракансем валли инвалидсене ӗҫе илмелли квотӑна ӗҫлекенсен списокӗпе пӑхнӑ вӑтам хисепӗн виҫӗ проценчӗ чухлӗ палӑртаҫҫӗ. Ӗҫлекенсен шучӗ 35 ҫынран пуҫласа 100 ҫынран иртмен ӗҫ паракансем валли инвалидсене ӗҫе илмелли квотӑна ӗҫлекенсен списокӗпе пӑхнӑ вӑтам хисепӗн икӗ проценчӗ чухлӗ палӑртаҫҫӗ.
Ӗҫ параканӑн Чӑваш Республикин территорийӗнче вырнаҫнӑ филиа-лӗсемпе представительствисем валли инвалидсене ӗҫе илмелли квотӑна ӗҫ параканӑн ҫав филиалсенче тата представительствӑсенче ӗҫлекенсен вӑтам хисепне шута илсе ҫак Саккунпа килӗшӳллӗн палӑртаҫҫӗ.
Квотӑпа палӑртакан ӗҫ вырӑнӗсен хисепне шутланӑ чухне пулакан вак результатсене тулли пысӑкӑш таран ҫывхартмалла. Ҫав хушӑрах шутласа палӑртнӑ результатсене вак хисеп 0,5 тата ытларах пулнӑ чухне чи ҫывӑхри пысӑкрах тулли пысӑкӑш таран ҫывхартмалла тата вак хисеп 0,5 пӗчӗкрех пулнӑ чухне чи ҫывӑхри пӗчӗкрех тулли пысӑкӑш таран ҫывхартмалла. 
2. Инвалидсене ӗҫе илме палӑртса хунӑ квота шайӗнче ӗҫе йышӑнмалли ятарлӑ ӗҫ вырӑнӗсен чи пӗчӗк хисепне Чӑваш Республикин Министрсен Кабинечӗ кашни организаци валли палӑртать.
3. Инвалидсене ӗҫе илмелли квотӑна шутласа палӑртнӑ чухне ӗҫлекенсен списокпа пӑхнӑ вӑтам хисепӗн шутне ӗҫ условийӗсен ятарлӑ хаклавӗн результачӗсем тӑрӑх сиенлӗ тата (е) хӑрушӑ условисемлӗ ӗҫ вырӑнӗсен шутне кӗртнӗ вырӑнсенче ӗҫлекенсене кӗртмеҫҫӗ.
4. Ӗҫ паракан ҫын инвалидсене ӗҫе илмелли квотӑпа килӗшӳллӗн ӗҫе йышӑнмалли тивӗҫӗсене пурнӑҫланӑ шайра инвалидсемпе ӗҫ хутшӑнӑвӗсене палӑртнӑ йӗркепе ҫырса йӗркеленӗ пулсан, инвалидсене ӗҫе илмелли квотӑна ӗҫ паракан ҫын пурнӑҫланӑ шутланать.
5. Ӗҫ паракан ҫын инвалида палӑртнӑ йӗркепе кирек хӑш ӗҫ вырӑнне вырнаҫтарса унпа ӗҫ хутшӑнӑвӗсене пуҫланӑ чухне Раҫҫей Федерацийӗн Правительстви палӑртнӑ тӗслӗхсенче тата йӗркепе инвалидсене ӗҫе илмелли квотӑна Раҫҫей Федерацийӗн саккунӗсемпе килӗшӳллӗн пурнӑҫланӑ шутланать.";
3) 3 статьяра:
а) ятӗнче, 1-мӗш пайӑн пӗрремӗш абзацӗнче "центрсем" сӑмаха "центр" сӑмахпа улӑштарас;
ӑ) 2-мӗш пайра "центрсене" сӑмаха "центра" сӑмахпа улӑштарас;
4) 4 статьяра:
а) 1-мӗш пайра:
иккӗмӗш абзацра "центрсене" сӑмаха "центра" сӑмахпа улӑштарас;
виҫҫӗмӗш абзаца ҫакӑн пек ҫырса хурас:
"халӑха ӗҫпе тивӗҫтерекен центрсене инвалидсем шутланакан ӗҫсӗр граждансене каярах вӗсене гарантиленӗ майпа ӗҫе вырнаҫтарма професси енӗпе вӗрентме тата хушма професси пӗлӗвӗ пама заявкӑсем ярса пама.";
ӑ) 2-мӗш пайӑн тӑваттӑмӗш абзацӗнче "центрсене" сӑмаха "центра" сӑмахпа улӑштарас, "халӑха ӗҫпе тивӗҫтерме пулӑшас енӗпе полномочисене пурнӑҫлакан Чӑваш Республикин ӗҫ тӑвакан власть органӗ" сӑмахсене "Раҫҫей Федерацийӗн Правительстви" сӑмахсемпе улӑштарас.

2 статья
1. Ҫак Саккун, ҫак статьяпа урӑх вӑхӑтра вӑя кӗртме палӑртнӑ положенисемсӗр пуҫне, ӑна официаллӑ йӗркепе пичетлесе кӑларнӑ кун хыҫҫӑн вунӑ кун иртсен вӑя кӗрет.
2. Ҫак Саккунӑн 1 статйин 1-мӗш, 2-мӗш пункчӗсем 2022 ҫулхи пуш уйӑхӗн 1-мӗшӗнчен пуҫласа вӑя кӗреҫҫӗ.

	Чӑваш Республикин
Пуҫлӑхӗ
	
О. Николаев

